## Educació trasllada a la comunitat educativa que dilluns que ve es reprenen presencialment les classes en l’EASDA d’Alacant

*** Les classes presencials es reprendran una vegada finalitzada la fumigació i les tasques de neteja, estes últimes previstes per al dijous i divendres
* Conselleria treballa de manera coordinada amb l’Ajuntament d’Alacant**

La Conselleria d’Educació, Cultura, Universitats i Ocupació ha mantingut este dimarts una reunió en la qual ha traslladat a la comunitat educativa tota la informació relativa a les actuacions realitzades en les instal·lacions de l’Escola d’Art i Superior de Disseny d’Alacant (EASDA) per a erradicar la plaga de puces. Les classes es reprendran de manera presencial dilluns que ve una vegada finalitzada la desinsectació i les tasques de neteja, estes últimes previstes entre el dijous i el divendres d’esta setmana.

La directora de l’Institut Superior d’Ensenyances Artístiques (ISEACV), Fani Blanch, ha explicat que s’està realitzant un tractament exhaustiu per a erradicar esta plaga, un procés llarg per les característiques d’estos insectes, que es va iniciar a mitjan octubre, només es va conéixer la situació en l’escola. Per això ha destacat que després d’eixa primera actuació es va considerar oportú realitzar una nova fumigació que permetera erradicar la plaga, però també assegure que s’eliminen els ous i larves posteriors.

Així mateix, Fani Blanch ha traslladat que s’ha organitzat un protocol d’actuació des de l’Ajuntament d’Alacant per a controlar i desparasitar els gats de carrer de les zones exteriors de l’escola. “La Conselleria d’Educació i l’Ajuntament d’Alacant estem treballant de manera coordinada per a tornar a la normalitat la setmana que ve, seguint les recomanacions i els informes del veterinari municipal”, ha manifestat.

Actualment les classes de l’EASDA s’estan realitzant de manera telemàtica, i després de les tasques de fumigació, quan estiga totalment erradicada la plaga, es duran a terme els treballs de neteja entre el dijous i divendres, per a poder reprendre l’activitat lectiva presencial en el centre dilluns que ve, prioritzant en tot moment el benestar de tota la comunitat educativa.

A la trobada ha assistit la directora d’Institut Superior d’Ensenyances Artístiques de la Comunitat Valenciana ISEACV, Fani Blanch, acompanyada de la Direcció Territorial d’Alacant i la Inspecció, l’equip directiu del centre, així com cinc estudiants en representació de l’estudiantat de l’escola, el responsable de Sanitat de l’Ajuntament i l’empresa que està duent a terme el tractament de fumigació.

Fecha: 04/11/2025